钦定古今图书集成/明伦汇编/氏族典/第268卷 > 王广渊
## 钦定古今图书集成/明伦汇编/氏族典/第268卷 > 王广渊

按《宋史王广渊传》：“广渊，字才叔，大名成安人。庆历中，
上曾祖明家集，诏官其后。广渊推与弟广廉，而以进
士为大理法直官，编排中书文字，裁定祖宗御书十
卷，仁宗嘉之，以知舒州，留不行。英宗居藩邸，广渊因
见昵，献所为文。及即位，除直集贤院。谏官司马光言：
广渊交结奔竞，世无与比。当仁宗之世，私自托于陛
下，今当治其罪而更赏之，何以厉人臣之节？”帝不听，
用为群牧、三司户部判官。神宗立，出知齐州。广渊以
方春农事兴而民苦乏，乞留本道钱帛贷之贫民，岁
可获息二十五万，其事与青苗合。安石以为可用，召
至京师，程颢、李常论其抑配掊克，迎朝廷旨意以困
百姓，不行。擢宝文阁待制。二年，进龙图阁直学士、知
渭州。广渊小有才而善附会，所辟置类非其人，下诏
切责。卒，赠右谏议大夫。弟临。子得君。